Id-Deċiżjoni tal-Kummissjoni
tal-25 ta’ Frar 1997
li temenda d-Deċiżjoni 96/659/KE dwar miżuri protettivi rigward id-deni emorraġiku tal-Kongo Krimean fl-Afrika ta’ Isfel
(Test b’rilevanza għaż-ŻEE)
(97/183/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat id-Direttiva tal-Kunsill 91/496/KEE tal-15 ta’ Lulju 1991 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq l-annimali li jidħlu fil-Komunità minn pajjiżi terzi u li temenda d-Direttivi 89/662/KEE, 90/425/KEE u 90/675/KEE [1], kif l-aħħar emendati bid-Directtiva 96/43/KE [2], u b’mod partikolari l-Artikolu 18(7) tagħha,
Wara li kkunsidrat id-Direttiva tal-Kunsill 90/675/KEE tal-10 ta’ Diċembru 1990 li tistabbilixxi l-prinċipji li jirregolaw l-organizzazzjoni tal-kontrolli veterinarji fuq il-prodotti li jidħlu fil-Komunità minn pajjiżi terzi [3], kif l-aħħar emendata bid-Direttiva 96/43/KE u b’mod partikolari l-Artikolu 19(7) tagħha,
Billi ġiet ikkonfermata l-preżenza tad-deni emorraġiku tal-Kongo Krimean fl-Afrika ta’ Isfel;
Billi d-Deċiżjoni tal-Kummissjoni 96/659/KE [4] ipprojbixxiet l-importazzjoni mill-Afrika ta’ Isfel ta’ għasafar ħajjin li ma jtirux, u l-laħam ta’ għasafar ħajjin li ma jtirux sakemm tiġi ċċarata s-sitwazzjoni;
Billi riċerka xjentifika ġdida ppermetiet li jiġi ċċarat ir-riskju li għandu x’jaqsam ma’ l-importazzjoni tal-għasafar ħajjin li ma jtirux u tal-laħam tal-għasafar li ma jtirux; billi d-Deċiżjoni tal-Kummissjoni 96/659/KE issa tista’ tiġi emendata sabiex tqis il-għerf miksub;
Billi, madankollu, huwa issa approprjat li d-deċiżjoni tiġi mifruxa sabiex tkopri ż-żoni kollha fejn din il-marda x’aktarx li tiġri;
Billi l-Kapitolu III tad-Direttiva tal-Kunsill 91/494/KEE [5] jiddikjara r-regoli ġenerali tas-saħħa ta’ l-annimali sabiex jiġi importat il-laħam tat-tjur minn pajjiżi terzi; billi għadhom ma ġewx adottati l-kondizzjonijiet u ċ-ċertifikati veterinarji ddettaljati fil-każ tal-laħam tal-għasafar li ma jtirux;
Billi l-Kapitolu III tad-Direttiva tal-Kunsill 90/539/KEE [6] jiddikjara r-regoli ġenerali tas-saħħa ta’ l-annimali sabiex jiġu importati t-tjur ħajjin minn pajjiżi terzi; billi għadhom ma ġewx adottati l-kondizzjonijiet u ċ-ċertifikati veterinarji ddettaljati fil-każ tal-għasafar li ma jtirux;
Billi l-miżuri pprovduti f’din id-Deċiżjoni huma skond l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
Id-Deċiżjoni tal-Kummissjoni 96/659/KE hija emendata kif ġej:
1. Fit-titolu, jiġu mħassra il-kliem "fl-Afrika ta’ Isfel".
2. Fl-Artikolu 1 il-kliem "Afrika ta’ Isfel" jiġu mibdula bil-kliem ‘pajjiżi fl-Asja u fl-Afrika’.
3. L-Artikolu 2 jiġi mibdul b’dan li ġej:
"Artikolu 2
1. Fid-deroga mill-Artikolu 1 ta’ hawn fuq, l-Istati Membri jistgħu jawtorizzaw l-importazzjoni tal-laħam tal-għasafar li ma jtirux sakemm, b’żieda mal-ħtiġiet tad-Direttiva tal-Kunsill 91/494/KEE, jitħarsu d-disposizzjonijiet fl-Anness I.
2. Fid-deroga mill-Artikolu 1 ta’ hawn fuq, l-Istati Membri jistgħu jawtorizzaw l-importazzjoni tal-għasafar li ma jtirux sakemm, b’żieda mal-ħtiġiet tad-Direttiva tal-Kunsill 90/539/KEE, jitħarsu d-disposizzjonijiet fl-Anness II."
4. L-Artikolu 3 jiġi mħassar.
5. Jiġu miżjuda l-Annessi I u II li ġejjin:"
“ANNESS I
IL-LAĦAM TAL-GĦASAFAR LI MA JTIRUX
L-awtorità kompetenti għandha tiżgura illi l-għasafar li ma jtirux jiġu iżolati f’ambjenti li ma jħallux annimali ġerriema, u li jkunu ħielsa mill-qurdien għal mill-anqas 14-il jum qabel il-qatla.
Qabel ma jimxu lejn l-ambjenti ħielsa mill-qurdien, l-għasafar għandhom jew jiġu eżaminati sabiex jiġi vverifikat li huma ħielsa mill-qurdien jew jiġu ttrattati sabiex jiġi żgurat illi l-qurdien kollu ta’ fuqhom jiġi meqrud. It-trattament użat irid jiġi speċifikat fuq iċ-ċertifikat ta’ l-importazzjoni. Kull trattament użat ma għandu jirriżulta fl-ebda fdal li jista’ jiġi mikxuf fil-laħam tal-għasafar li ma jtirux.
Kull lott ta’ għasafar li ma jtirux għandu jiġi eżaminat għall-qurdien qabel il-qatla. Jekk jiġi mikxuf il-qurdien, il-lott kollu għandu jerġa’ jiġi ssoġġettat għall-iżolament qabel il-qatla.
ANNESS II
L-GĦASAFAR ĦAJJIN LI MA JTIRUX
L-awtorità kompetenti għandha tiżgura illi l-għasafar li ma jtirux jiġu iżolati f’ambjenti li ma jħallux annimali ġerriema, u li jkunu ħielsa mill-qurdien għal mill-anqas 21 jum qabel l-esportazzjoni.
Qabel ma jimxu lejn ambjenti ħielsa mill-qurdien, l-għasafar għandhom jiġu ttrattati sabiex jiġi żgurat illi jkunu ġew meqruda l-ettoparassiti kollha ta’ fuqhom. Wara 14-il jum f’ambjenti ħielsa mill-qurdien, l-għasafar li ma jtirux għandhom jiġu ssoġġettati għat-test kompetittiv ta’ l-ELISA għall-antikorpi tad-deni emorraġiku tal-Kongo Krimean. Kull animali u kull wieħed mill-annimali li jidħlu fl-iżolazzjoni jridu jagħtu riżultat fin-negattiv għat-test. Mal-wasla fil-Komunità, għandhom itennu t-trattament għall-ettoparassiti u t-test seroloġiku.”
"
Artikolu 2
L-Istati Membri għandhom jemendaw il-miżuri li huma japplikaw rigward l-importazzjoni tal-laħam tal-għasafar li ma jtirux sabiex iġibuhom fl-istess linja ma’ din id-deċiżjoni. Għandhom jgħarrfu lill-Kummissjoni b’dan.
Artikolu 3
Din id-Deċiżjoni hija indirizzata lill-Istati Membri.
Magħmula fi Brussel, fil-25 ta’ Frar 1997.